**1. Надлежности Републичке изборне комисије у погледу уређења поступка избора за народне посланике и избора за председника Републике**

У складу са Законом о избору народних посланика, Републичка изборна комисија је надлежна за уређење поступка избора за народне посланике, тако што:

1. прописује јединствене стандарде за изборни материјал,
2. прописује програме обука и спроводи обуке чланова и заменика чланова локалних изборних комисија и бирачких одбора,
3. информише и едукује бираче о начину остваривања изборног права, као и друге учеснике у изборном поступку,
4. прописује начин одређивања бирачких места,
5. прописује ближа правила о уређењу просторије за гласање,
6. прописује ближа правила о предлагању лица у бирачке одборе,
7. прописује начин примопредаје изборног материјала пре и после гласања,
8. саставља и објављује приручник за практичну примену правила која уређују како бирачки одбори спроводе гласање и утврђују резултате гласања на бирачком месту,
9. прописује начин праћења излазности бирача на гласање,
10. прописује правила о статистичкој обради података,
11. ближе прописује начин подношења приговора и поступање по приговорима у Републичкој изборној комисији,
12. прописује начин остваривања права на увид у изборни материјал,
13. прописује начин на који локалне изборне комисије објављују своје одлуке на веб-презентацији Комисије и њихово достављање Комисији,
14. прописује начин остваривања права на информацију о томе да ли је евидентирано да је неки бирач гласао,
15. прописује кодекс понашања чланова и заменика чланова органа за спровођење избора.

У складу са Законом о избору председника Републике, наведене надлежности односе се и на поступак избора председника Републике, с тим што је наведеним законом прописана посебна надлежност Републичке изборне комисије у погледу поступка избора председника Републике: уређење поступка спровођења жреба за утврђивање редоследа кандидата на листи кандидата за избор председника Републике.